In nomine Domini, amen. Orta dudum inter religiosos uiros abbatem et conuentum monasterii Sancti Stephani de Diuione, ordinis Sancti Augustini ex parte una et discretos uiros decanum et capitulum capelle ducis Burgundie eiusdem loci, Lingonensis diocesis, ex parte altera, super eo quod dicti abbas et conuentus in ipsa capella prebendam integram se habere, debere asserebant, et aliis diuersis articulis materia questionis, tandem super hoc inter partes ipsas certa compositio interuenit, quam partes ipse obseruare promiserunt, prestitis iuramentis, prout in litteris inde confectis plenius continetur. Sane postea compositione huiusmodi per sedem apostolicam confirmata compositionis ipsius in apostolicis litteris confirmatoriis tenore inserto. Cum decanus et capitulum cappelle predicte contra compositionem eandem que per partes ipsas fuerat aliquandiu pacifice obseruata, uenirent et super premissis inter easdem partes coram nobili uiro domino Roberto duce Burgundie, patrono dicte cappelle, iterum questio suscitata fuisset. Idemque dominus dux in causa ipsa inter dictas partes de ipsarum consensu, usque ad terminum ferende sententie processisset, demum quia idem dominus dux corpus cuiusdam presbiteri quod dicti decanus et capitulum contra tenorem compositionis huiusmodi in cappella ipsa in eiusdem abbatis et conuentus preiudicium tumulasse dicebantur, exhumari mandarat: pro parte dictorum decani et capituli, tam ex hoc quam ex quibusdam aliis causis et grauaminibus eis per dictum dominum ducem, ut dicebant, illatis ad sedem fuit apostolicam appellatum. Felicis uero recordationis, Bonifacius papa octauus in causa huiusmodi appellationis et negotii principalis, uenerabilem patrem dominum Bartolomeum episcopum Eduensem, tunc decanum Pictauensem cappellanum suum, et auditorem causarum ipsius palatii concessit dictis partibus auditorem; ac demum post aliquas citationes contra decanum et capitulum supradictos factas in audientia publica, ut est moris, ad instantiam procuratoris abbatis et conuentus monasterii supradicti, uolens paterna sollicitudine litigiorum anfractus excludere, ipsarumque partium diffugiis obuiare, ut huiusmodi negotium equo iuditio terminari ualeret, ipsos decanum et capitulum per suas certi tenoris litteras perhemptorie citari mandauit, quatinus infra certum temporis spatium cum omnibus actis, iuribus, et munimentis suis causam contingentibus memoratam, per procuratorem instructam sufficienter apostolico se conspectui legitime presentarent; in negotio dicto processuri, facturi et recepturi quod exposceret ordo iuris. Ipsis autem decano et capitulo litterarum huiusmodi auctoritate citatis ac ipsius citationis elapso termino, idem dominus papa prefato domino Bartolomeo iterato causam huiusmodi audiendam commisit et fine debito terminandam coram quo magistris Renaudo de Chalcis, nunc canonico Eduensi dictorum abbatis et conuentus et Andrea de Piperno predictorum decani et capituli procuratoribus, procuratorio nomine eorumdem, in iudicio constitutis pro parte dictorum abbatis et conuentus libelli oblati extiterunt tenorum infra scriptorum. Coram uobis uenerabili uiro domino Bartholomeo decano Pictauensi domini pape cappellano, eiusque palatii causarum et infra scripte cause ab eodem domino specialiter auditore concesso, proponit frater Ponzardus procurator religiosorum uirorum abbatis et conuentus monasterii Sancti Stephani de Diuione, ordinis Sancti Augustini, Lingonensis diocesis contra decanum, canonicos et capitulum cappelle ducis Burgundie, et legitimam personam interuenientem pro eis, dicens quod licet ex compositione inter dictas partes olim legitime unita, iurata et a partibus recepta et obseruata, et ab excellenti uiro domino Oddone, quondam Burgundie duce, patrono dicte cappelle, laudata et a sede apostolica confirmata. Dicti abbas et conuentus et ecclesia Sancti Stephani habebant et habere debebant in predicta cappella unam prebendam integram percipiendam ab ipsa ecclesia eodem modo quo canonici residentes et deseruientes in ipsa cappella percipiunt. Ac etiam si aliquis canonicorum predicte cappelle, qui prebendam uel partem prebende aliquando receperit, prebende nomine decedat uel occasione infirmitatis de qua moriatur ad aliquam religionem transeat uel renunctiet, prebendam huiusmodi per annum integraliter ex dicta compositione habeat et habere debeat ecclesia memorata. Tamen decanus et capitulum dicte cappelle post dictam compositionem diuisis et distinctis prebendis per et canonicis ipsius ecclesie assignatis, ecclesie Sancti Stephani, nullam assignarunt neque assignant, set assignare indebite recusant et recusant prebendam distinctam et prebendam eandem, et partem pecunie, que in singulis annis capitulis singulis canonicis, et ipsi ecclesie Sancti Stephani solui consueuit annis pluribus hactenus sub tractis ecclesie antedicte. Et non permittentes quod eadem ecclesia percipiat per annum prebendam defuncti uel ratione infirmitatis, de qua moriatur, religionem intrantis uel renunctiantis, ut ipse canonicus percipiebat. Set ipsi decanus et capitulum percipiunt et percipere uolunt prebendam distinctam et dicte soluere pro sue libito uoluntatis per eadem, propter quod dicta ecclesia Sancti Stephani et abbas et conuentus eiusdem non percipiunt prebendam integram, ut percipere debent, secundum compositionem predictam, eo modo quo et canonici residentes et deseruientes in ipsa cappella nec illam prebendam, que fuit dictorum defuncti, religionem intrantis, et renunctiantis percipiebant eandem: ad hec quamuis per compositionem eandem, ac etiam de iure communi consuetudine roborato, dicta cappella que sita est in parrochia dicte ecclesie Sancti Stephani non habeat nec habere debeat cimiterium, nec parrochiatum preter quam ducis et ducisse Burgundie quorum curam habet auctoritate domini pape. Tamen dicti decanus et capitulum ministrant et ministrari faciunt ecclesiastica sacramenta canonicis et clericis dicte cappelle infra fines parrochiarum dicte ecclesie Sancti Stephani clericos de choro dicte cappelle manentes et decedentes in parrochiatu memorate ecclesie Sancti Stephani deferunt ad cappellam contra predicta, ius parrochiatus sic usurpando et quamquam dominus R. dux Burgundie ad quem pertinet compositionem predictam fideliter facere obseruari. Corpus Brutini presbiteri cappellani dicte cappelle humatum apud ipsam cappellam per canonicos cappelle eiusdem exhumari mandasset, tamen dicti decanus et capitulum dicentes ex hoc se grauari ad sedem apostolicam uocem appellationis friuole, ut dicitur, emiserunt. Item cum inter cetera dicta compositio unum capitulum contineat quod domus proprie canonicorum ipsius cappelle, in quibus morantur et officine cappelle non erunt censuales nec cellaria, nec coquine, nec grangie relique, uero erunt censuales, dicti decanus et capitulum de domibus, cellariis et grangiis quas acquisiuerunt infra parrochias dicte ecclesie post dictam compositionem soluere censum recusant, quamquam domus, cellaria, grangie et uinee, infra dictas parrochias sitam, censum dicte ecclesie soluere teneantur, compositionem extendentes ad ea licet compositio ad ista minime extendatur. Item licet dicta compositio inter cetera habeat quod uinee cappelle de generali, tam a censu quam a decimis erunt libere, set proprie canonicorum uinee censum, absque decimis dabunt. Tamen dicti decanus canonici et capitulum qui habent tam uineas de generali cappelle, quarum fructus ad bursam communem perueniant, quam ipsorum singuli uineas sibi pro prebendis et canoniis assignatas de uineis patrimonialibus et aliis propriis, quas possident et acquisiuerunt, que nec sunt de generali nec eas habent ratione cappelle et sunt site in parrochiis dicte ecclesie Stephani et in territoriis in quibus decimas eadem ecclesia consueuit percipere. Soluere decimas contradicunt et quominus eis soluantur, impediunt necnon de illis quas dicta cappella decanus et canonici et capitulum, post compositionem predictam, acquisiuerunt infra parrochias dicte ecclesie et dicta territoria decimam, ac etiam censum soluere recusant, quamquam dicta compositio sic intelligenda de uineis cappelle et extendi non debeat ad postea acquisitas, que antea ipsi ecclesie erant censuales ac etiam decimales. Dicti etiam decanus et capitulum conantur eximere minus iuste a solutione decimarum cappellanis dicte cappelle, quibus uinee infra parrochias dicte ecclesie et dicta territoria site, date sint pro celebratione missarum in dicta cappella, tam pro uiuis quam pro defunctis, quamquam in compositione nulla mentio de dictis cappellanis habeatur, nec ipse uinee sunt de generali dicte cappelle, nec canonicorum proprie de quibus solum in dicta compositione fit mentio. Ac etiam impediunt dicti canonici quominus illi qui admodiant uel ad firmam recipiunt seu ad censum uineas eorumdem de parte illa quam reportant, dicti admodiatores firmam seu censuales decimam soluant licet de hoc in ipsa compositione nulla mentio habeatur. Quare petit dictus procurator, procuratorio nomine abbatis et conuentus predictorum, dictos decanum et capitulum ad obseruantiam sepedicte compositionis et omnium predictorum, que in ea continentur, seu personam legitimam interuenientem pro eis condempnari et compelli ad prebendam integram distinctam sicut aliis canonicis dicte cappelle ecclesie Sancti Stephani per dictos decanum et capitulum assignari. Ex qua dicti abbas et conuentus fructus percipiant, sicut alii canonici eiusdem cappelle percipiunt de suis prebendis, et declarari ut fructus et prouentus et redditus illius prebende, que fuerit defuncti religionem intrantis, et renuntiantis predictorum eis percipere liceat per se ipsos, uel alios eorum nomine ex eadem, sicut eos percipiebat defunctus religionem. Intrans, et renuntians supradicti, petens ad hec ac etiam ad solutionem partis debite pecunie que singulis annis, capitulis singulis, canonicis soluitur et ad illa que canonicis exhibentur, et ad restitutionem substractorum, tam huiusmodi quam fructuum prebendarum, actenus annis pluribus subtractorum, dictos decanum et capitulum et legitimam personam interuenientem pro eis nichilominus condempnari et pronunctiari dictos decanum et capitulum et cappellam cimiterium habere non licere, nec parrochiatum preterquam ducis et ducisse Burgundie, quorum curam habent auctoritate domini pape, ac eis inhiberi nec canonicis et clericis ipsius cappelle infra fines parrochiarum Sancti Stephani ministrent aut faciant ministrari ecclesiastica sacramenta et ne clericos de choro eiusdem cappelle manutenentes et decedentes in parrochiatu ecclesie Sancti Stephani de cetero deferant ad cappellam predictam, et super predictis eis et legitime persone interuenienti pro ipsis inponi perpetuum silentium, et ne ea faciant cauere compelli ac etiam pronunctiari bene mandatum in exumatione dicti Brutini presbiteri per ducem predictum et male appellatum pro parte decani et capituli predictorum et quod condempnetur corpus eiusdem Brutini presbiteri exhumare. Petit etiam dictus procurator nomine quo supra dictos decanum et capitulum et legitimam personam interuenientem pro eis condempnari, ad solutionem census de cetero faciendam, et ad restitutionem impreteritum subtracti de et pro domibus propriis canonicorum ipsius cappelle, in quibus morantur, morabuntur et morati sunt. Item pro officinis ipsius cappelle coquinis, cellariis et grangiis, sitis infra parrochias ecclesie predicte, que dicta cappelle acquisiuit et acquiret post compositionem predictam. Item petit ut supra dictus procurator de uineis patrimonialibus et propriis que nec sunt de generali cappelle nec eas habent uel habebant dicti decanus et canonici ratione cappelle ipsius sitis infra dictas parrochias et territoria, in quibus decimas percipere consueuit dicta ecclesia, eosdem decanum et canonicos et legitimam personam interuenientem pro ipsis ad solutionem decimarum de cetero faciendam, et ad restitutionem subtractorum, et ad censum etiam et decimas in futurum prestandas et imperpetuum subtractos de uineis, post dictam compositionem, per ipsam cappellam, que sitas infra parrochias memoratas et dicta territoria condempnari et prohiberi ne abbatem et conuentum predictos impediant, quominus percipiant supradicta, ac declarari compositionem predictam ad ea non debere extendi. Petit etiam dictus procurator nomine quo supradictis decano et capitulo inhiberi, ne eximant cappellanos dicte cappelle quibus uinee infra parrochiam dicte ecclesie et dicta territoria site et date sunt pro celebratione missarum in dicta cappella, tam pro uiuis quam pro defunctis a solutione decimarum pro eis, nec eos deffendant in hoc uel impediant dictos abbatem et conuentum quominus exigant decimas adictis cappellanis, de memoratis uineis. Item petit dictus procurator nomine quo supra dictos decanos et canonicos prohiberi ne dictos abbatem et conuentum impediant, quominus ab illis qui admodiant uel ad firmam recipiunt seu ad censum, uel recipient uineas eorumdem de parte illa quam reportant dicti admodiatores seu censuales decimam exigunt, quominus illi eam soluant. Et hoc petit dictus procurator omni iure et modo quo melius potest. Item petit expensas factas et protestatur de faciendis saluo iure addendi et minuendi. Coram uobis uenerabili uiro domino Bartholomeo decano Pictauensi, domini pape cappellano, eiusque palatii causarum et cause infrascripte ab eodem domino specialiter auditore concesso proponit R. procurator religiosorum uirorum abbatis et conuentus monasterii Sancti Stephani de Diuione, ordinis Sancti Augustini, Lingonensis diocesis contra decanum, canonicos et capitulum cappelle ducis Burgundie et legitimam personam interuenientem pro ipsis, dicens quod cum olim orta fuisset inter abbatem et conuentum dicti monasterii ex parte una, et decanum et capitulum dicte cappelle, ex altera, materia questionis super pluribus articulis et diuersis inter easdem partes super premissis amicabilis compositio interuenit. In qua inter cetera actum expresse extitit et conuentum, quod decanus et canonici dicte cappelle et qui substituerentur ibidem fidelitatem facerent abbati et conuentui dicti monasterii ad quam fidelitatem et compositionem seruandam et tenendam, decanus et canonici singuli dicte cappelle etiam qui essent pro tempore iuramento se obligarent. Et si decanus uel aliquis canonicus cappelle iurare nollet infra octo dies postquam requisitus esset ab abbate Sancti Stephani; prebendam suam non recipiet in cappella et decanus et canonicus pro decano et a decano canonici pro canonicis minime haberentur, donec iuramentum huiusmodi prestitissent in ecclesia Sancti Stephani predicta. Set quamuis dicta compositio fuisset aliquandiu obseruata, decanus et canonici ab obseruatione ipsius se indebite substraxerunt, dictumque iuramentum prefate noluerunt nec uolunt, imo recusauerunt et recusant pluries requisiti. Quare petit dictus procurator nomine quo supra finaliter decanum et canonicos dicte cappelle et personam legitimam interuenientem pro eis condempnari et compelli ad prestandam fidelitatem et iuramentum predictum ab ipsis, et quantum ad hoc compositionem predictam seruari et decano et canonicis, qui pro tempore erunt in dicta cappella, et ad obseruandum et tenendum compositionem predictam ipsi ecclesie Sancti Stephani, prout superius est expressum. Et hoc petit dictus procurator omni modo et iure quo melius potest. Item petit expensas factas et protestatur de faciendis saluo iure addendi et corrigendi et, etc... — Uobis domino decano Pictauensi, domini pape cappellano et palatii ipsius causarum ac partibus infra scriptis, a domino papa auditore concesso super questione seu questionibus que uertuntur inter dictas partes, coram uobis occasione eiusdem compositionis inite inter partes, super diuersis articulis prout in libellis, coram uobis correctis plenius continetur, suplicat Raynaudus procurator religiosorum uirorum abbatis et conuentus ecclesie Sancti Stephani Diuionensis nomine procuratorio eorumdem quatinus innouata, et attemptata de nouo per decanum et capitulum et canonicos cappelle ducis Burgundie, post appellationem ab eisdem decano et capitulo et canonicis interpositam et lite mota diu est, coram uobis et pendente inter ipsas partes et in preiudicium ipsius appellationis et litis, et turbationem uestre iuridictionis, et in preiuditium, et dictorum religiosorum, et rei de qua agitur uestro officio reuocetis et in statum pristinum reducatis et plene restituatis seu reduci et restitui faciatis et omni causa. Attemptata autem sunt hec uidelicet, quod, cum ecclesia dicta Sancti Stephani seu abbas et conuentus eiusdem ecclesie esset in possessione uel quasi sit et fuerat ab antiquo percipiendi et habendi grossos fructus unius prebende, item panem et uinum et distributiones cotidianas in dicta cappella tempore appellationis emisse, ac etiam tempore mote litis et pendentis et habendi et tenendi unum canonicum regularem ad seruiendum dicte cappelle, sicut unus ex canonicis ipsius cappelle, et ipsum canonicum ibi haberet, teneret qui sedebat et sedere consueuerat in prima sede post decanum eiusdem cappelle, et post ipsum decanum primam epdomadam facere. Predicti decanus et capitulum et canonici spoliauerunt predictos abbatem et conuentum possessione uel quasi predictorum eiciendo canonicum, quem ibi habebant et tenebant de dicta sede sedere, nec etiam cappellam intra nec primam epdomadam facere predictum decanum, et denegando et recusando de dictis distributionibus et pane et uino et de fructibus dicte prebende eisdem respondere pluries requisiti et premissa subtraendo eisdem, non astringens se ad omnia premissa probanda. Pro parte uero decani et capituli predictorum, libellus quidam inter alios fuit oblatus continentie infra scripte. In nomine Domini, amen. Coram uobis uenerabili uiro domino B., decano Pictauensi domini pape capellano, et ipsius causarum ac in infra scripta causa ab eodem domino auditore concesso proponit Andreas de Piperno procurator uenerabilium uirorum decani et capituli cappelle ducis Burgundie Diuionensis ad Romanam ecclesiam, nullo medio pertinentis Lingonensis diocesis, procuratorio nomine ipsorum, contra abbatem et conuentum monasterii Sancti Stephani eiusdem loci et legitimam personam interuenientem pro eis. Quod cum ipsis abbas et conuentus eosdem decanum et capitulum coram illustri principe domino Roberto duce Burgundie layco et nullam in hac parte iuridictionem habentem extrassisset in causam super iure patronatus asserendo ipsam cappellam non habere parochiatum, preter quam ducis et ducisse Burgundie, et quod nihilominus dicti decanus et capitulum ministrabant et ministrari faciebant ecclesiastica sacramenta canonicis et clericis dicte capelle infra fines parochiatus ecclesie Sancti Stephani, et quod clericos dicte capelle manentes et residentes in parochiatu dicte ecclesie Sancti Stephani deferant ad capellam, ac postmodum pars dictorum abbatis et conuentus asserens, quod post dictam litem coram eo et lite etiam contestata ac die assignata ad diffiniendum dicti decanus et capitulum fecerunt nouitatem inhumando in dicta capella, corpus quondam Brutini capellani dicte ecclesie et ipsum corpus poterent exhumari. Dictus dominus dux etiam iures ordine non seruato ac propterea et inique procedens de facto, cum de iure non posset, pronunciauit quod dictum corpus exhumaretur, quod dicebat inhumatum esse lite pendente saluo iure, quod potuissent habere partes in pocessione et proprietate. Mandans nichilominus bailliuo suo Dyuionis, quod compelleret canonicos dicte capelle qui non fecerant iuramentum fidelitatis ecclesie Sancti Stephani ad faciendum iuramentum predictum, secundum tenorem cuiusdam interlocutorie quam sibi ostensam esse dicebat. Postquam ipse bailliuus certus esset quod ipsa interlocutoria data fuerit per illum, qui habuisset potestatem a duce predicto, in dictorum decani et capituli preiudicium non modicum et grauamen. Quare petit dictus procurator, nomine quo supra, per uos decerni predicta mandatum, pronunctiationem et quicquid secutum est ex eis uel ob id fuisse et esse ipso iure nulla et nullius momenti, et irrita nunciari et decerni, predictum ducem nullam in predictis iurisdictionem habere. Petit etiam pronunciari dictos abbatem et conuentum cecidisse a iure suo, si quod habebat in predictis cum extraxerint dictos decanum et capitulum in causam coram duce supradicto nullam iurisdictionem habentem in hac parte. Item petit expensas factas et protestatur de faciendis, quas suo loco et tempore declarabit super quibus omnibus libellis et singulis diuersis temporibus coram auditore prefato inter procuratores ipsos lite legitime contestata, et de ueritate et calumpnia dicenda iuramento prestito ab eisdem factis etiam per procuratores ipsos pluribus positionum generibus, et ad eas secutis responsionibus eorumdem formatis insuper et traditis quam plurimis articulis a procuratoribus ante dictis singulariter super libellis omnibus supradictis, exhibitis quoque quibusdam instrumentis et litteris, et super pertinentia et impertinentia dictorum articulorum diutius inter partes disputato predictas. Tandem idem auditor quosdam ex articulis predictis pro parte dictorum decani et capituli datis admittens; quosdam duxit per suam interlocutoriam repellendos, prout in eius interlocutoria plenius continetur a qua interlocutoria cum idem magister Andreas procuratorio nomine quo supra ad sedem apostolicam appellasset. Idem dominus papa causam appellationis ipsius, nobis magistro Bernardo Roiardi, tunc canonico et nunc archidiacono Xanctonensi ipsius domini pape capellano et causarum sui palatii auditori commisit audiendam et fine debito terminandam comparentibus. Itaque procuratoribus predictis in iudicio coram nobis, ac exhibitis interlocutoria et processibus habitis per auditorem predictum, et super ipsis aliquandiu disputato. Tandem procuratores ipsi uoluerunt et consenserunt expresse quod interlocutoriam supradictam declararemus, mutaremus ac ordinaremus de ipsa, prout nobis expedire uideretur; firmiter promittentes [...]